Document ID: /roh_data/filtered/fineweb-2-filterrobots_roh.jsonl.gz/61159

Tattas e tats dastgian era puspè prender ina giada sin bratsch lur biadis. Dentant stoppia la generaziun veglia vinavant tegnair distanza dals geniturs dals uffants. Quai ha ditg Daniel Koch, il delegà da l’Uffizi federal da sanadad, en ina intervista cun il magazin «Grosseltern».
Er vinavant nagina opziun na saja che tattas e tats pertgirian lur biadis. Plinavant scusseglia Koch che geniturs e tats e tattas stettian da cumpagnia. Lura dettia il privel ch’ins emblidia il «social distancing», pia da tegnair la distanza adequata ed ordinada.